和李梅南對梅韻
作者：趙必𤩪
朝代：宋

paragraphs: 三花兩花疏籬東，玉堂何似茅舍中。
孤芳不受春風涴，千紅萬紫俱下風。
羅浮夢斷孤山杳，寂寂誰躡二子蹤。
謫仙天人霸梅國，騷壇萬仞奴羣雄。
我交梅花二十冬，梅工於詩例合窮。
我窮於梅詩更拙，豈無膏沐誰爲容。
湘纍醒眼不相識，蘭芷未必臭味同。
何時典衣買酒醉梅下，澆我磊落寫我悰。
詩成閣筆對梅笑，此一瓣香爲梅翁。